ב"ה, טבת תשע"ח
שו"ת דברי יציב ליקוטים והשמטות סימן קטז 
בענין קמיעות ורפואות של צדיקים. 
בשבת דף ס' ע"א במשנה ולא בקמיע בזמן שאינו מן המומחה ופירש רש"י בקמיע שכותבין וטוענין לרפואה, ובגמ' [ס"א ע"א בד"ה ולא קתני] כתב קמיע אינו אלא לשון קשר ודעיקרין של שרשי סממנין נמי קרויין קמיע. ובמאירי [במשנה בד"ה ולא בתפילין] כתב, והוא של כתב מסודר במיני תפלה ובשמות מיוחדים, או של עקרי עשבים ידועים, ותלויים בצוואר החולה שיתרפא. וכתב עוד [בדף ס"א סע"ב] שאף של עקרים לא היו רפואות טבעיות אלא סגוליות עיין שם. וברמב"ם בהלכות ספר תורה פ"י ה"ה, הקמיעין שיש בהם ענינים של כתבי הקודש אין נכנסין בהן לבית הכסא אלא אם כן היו מחופות עור, והמקור לזה בש"ס שם [דף ס"א ע"ב] והקמיעין אף על פי שיש בהן אותיות ומענינות הרבה שבתורה עיין שם. הרי מצינו שלש סוגי קמיעות, א) שיש בהם ענינים של כתבי הקדש דהיינו פסוקי תורה, ב) או של שמות מיוחדים, ג) מעיקרי עשבים ידועים. 

והטעם שהתירו לצאת בשבת לרשות הרבים בקמיעות הללו אף לחולה שאין בו סכנה, אף שהוצאת דבר מרשות לרשות בשבת אב מלאכה שחייבין עליה מיתה או כרת ובשוגג קרבן חטאת, מבואר בגמרא [דף ס"א ע"ב] כיון דמסי וברש"י שאז תכשיט הוא, וזה כמו שמותר לצאת בתכשיטין בשבת, (ואם שיש לברר הרבה שם ברש"י [ד"ה אף על גב] שכנראה דבגוונא דמיירי בו הגמרא רק לא מחייב אבל איסור דרבנן יש לכולי עלמא, ואפ"ה על זה כבר סמכו על התועלת של הקמיע והתירו להוציאו בשבת לצורך רפואה, ורבי אושעיא סובר שיש בזה איסור תורה עיין שם בתוס' [ס"ב ע"א בד"ה והתניא] ובשבת של מי ודו"ק). 

ב) אכן בגוונא שיש בו סכנה האם כל הענינים שווים. הנה בתשובות הרשב"א ח"ד סימן רמ"ה, שמעתי מפי הר' אהרן ז"ל שכותבין כל קמיע אפי' בשבת לחולה שיש בו סכנה או ליולדת היכא דאינהו תבעי וכו' אבל אם אינם תובעים וכו' אפשר שאין כותבים אותו בשבת מספק אא"כ יודע דאתמחי קמיע או אתמחי גברא שרוצה לכתוב אותו קמיע. וציין שמה המגיה שהחיד"א בספרו טוב עין [סי' י"ח אות ס"ב] מביא זאת התשובה בשם תשובת הרמ"ה, ושם בתשובה שמביא הטוב עין הוסיף כשיודע דאתמחי גברא או אתמחי קמיע שרוצה לכתוב אותו קמיע על פיו, ונראה שמתיר גם לאחר לכתוב קמיע על פיו של המומחה אף בשבת עיין שם. ובספרו שו"ת חיים שאל ח"ב סימן ל"ח אות פ"א כותב שראה בכתב יד ישן שרבינו פרץ כתב בשבת שמות הקודש סגולה בדוקה ליושבת על המשבר, ומסופק החיד"א אם יש לסמוך על הכתב יד הלזה. ובספרו ברכי יוסף על אורח חיים סימן ש"א אות ו' דין כ"ה מביא מעשה באיש אחד שמצא סגולה אחת בספר כתב יד מאדם גדול מהראשונים למי ששתה סם המות לכתוב לו ותיכף מקיא האדם וחוזר לבריאותו, ואירע כמה פעמים שאיזה נער או מר נפש בכעסו שתה סם המות וזה האיש כתב קמיע זו ועשה והצליח שהקיאו אותו והבריאו, ויהי היום ליל שב"ק אירע שנערה ישראלית שתתה סם המות והתחילו לה דבקי מיתה ובאו אצל איש הלז בליל שבת וקם וכתב הקמיע לנערה ותיכף הקיאה ועמדה על בוריה, וביום השבת נודע בעיר אשר נעשה ולעזה עליו מדינה שחלל שבת בשאט נפש שכתב ונתן בידה, והוא השיב דפקוח נפש דוחה שבת. והחיד"א שמה מפלפל הרבה בזה, ושורש הדין לדרכו הוא אם פקוח נפש דוחה שבת דוקא בדברים ודרכים טבעיים אבל בדבר שהוא בדרך סגולה אין דוחה שבת. 

ושם מביא מהרמב"ם פ"ח דמס' יומא [מ"ו] על המשנה שמי שנשכו כלב שוטה אין מאכילין אותו מחצר כבד שלו והתנא ר' מתיא בן חרש מתיר, מפרש הרמב"ם שאין הלכה כר' מתיא בן חרש בזה וכו' כי זה אינו מועיל אלא בדרך סגולה וחכמים סוברים כי אין עוברים על המצות כי אם ברפואה בלבד ר"ל בדברים שהם מרפאין בטבעם והוא דבר אמיתי הוציאו הדעת והנסיון הקרוב לאמת, אבל להתרפאות בדברים שהם מרפאים בסגולתן אסור, כי כחם חלוש אינו מצד הדעת ונסיונו רחוק, והוא טענה חלושה מן הטועה (כן כתוב בפירוש המשניות לרמב"ם שבפנינו, אבל המאירי וכן בשו"ת שמש צדקה יו"ד סימן כ"ט העתיקו מן הטוען). אך מביא שהרמב"ן והרשב"א חולקים על הרמב"ם, ושאין חילוק בין רפואה טבעית לרפואה סגולית אף לדבר שהוא מן התורה. ועכ"פ מסיק החיד"א בברכי יוסף שאף לדעת הרמב"ם, אם עשה מעצמו והצליח והנערה הקיאה סם המות, אם שלכתחלה היה לדעת הרמב"ם איסור, מ"מ בדיעבד אף איסור דרבנן אין בו, ואדרבא למפרע מצוה גדולה עשה עיין שם. וכל זה באיסור תורה אבל באיסור דרבנן סובר הברכי יוסף שלכל הדיעות יש לסמוך על המתירין, ועיין בתשובות שמש צדקה הנ"ל, והביאו זקיני בתשובות אבני צדק יו"ד סימן קמ"ט. 

ג) והנה מדברי המאירי ביומא שם [בד"ה מי שנשכו] דמפרש חצר הכבד אין מאכילין מפני שאינה רפואה אף על פי שההמון נוהגים כן, ואין להאכיל את האיסור במקום שאין בו רפואה, ור' מתיא בן חרש מתיר מפני שהוא חושב עליו שיש לו רפואה בענין זה עיין שם, נראה דעתו שהוא מפרש שכל זה לדעת ההמון אשר כפתי יאמין לכל דבר וחושבים שזה רפואה ולאמיתו אין זה כלל רפואה, וכדעת הרמב"ם שכחם חלוש ונסיונו רחוק והוא טענה חלושה מן הטוען, וצריך לפרשו שגם הטוען בעד הרפואה הזאת הטענה חלושה מאוד שאין לו אחיזה במציאות ונסיון, ומכ"ש לגירסא שלנו וטענה חלושה מן הטועה שזה טעות שחושבין שזה מרפא. 

ובכפות תמרים [תוספת יוה"כ] לרבינו משה בן חביב ביומא דף פ"ג ע"א אף שדעתו שכל סגולה אסור לרפאות בה באיסור תורה מ"מ כותב ג"כ לחלק בזה, ומפרש כן בדברי הרמב"ם במורה נבוכים ח"ג סימן ל"ז, שישנם מנהגי הסגולות שנלקחים מאמוריים ועובדי עבודה זרה, אשר דרכם כסל למו לנהוג ולטפטף דברים לחזק ידי עבודה זרה שלהם בשטותים והבלים, שזה אסור מן התורה מכח לא תלכו בחקות הגוים, אבל לא נאסרו סגולות שנתפרסם הנסיון בהם שהם מועילים אף שלא ידעו דרך טבע איך היא מרפאה עיין שם. 

אבל ברור הדבר שאילו חכמי ישראל חכמי התורה יודעים, מאיזה טעם שיהיה, שזה מועיל ומרפא ופועל לטובה לא יהיה חס ושלום דעתם הגדולה והעמוקה של חכמי התורה, חכמים מחוכמים בכל סודות הטבע והבריאה, גרוע ח"ו מהרופאים, אשר דור הולך ודור בא וכל אחד מכחיש רעהו, אחד בונה מגדל גבוה כדור הפלגה ובא רעהו וחקרו ומפילו ברוח מצויה לשאול תחתיה, וכל יום ויום מתגלים כשקר שקרים דברים אשר בהם נאחזו אלפי שנים, ומה שחשבו כבדוק ומנוסה לתועלת לחיים נתגלה לרעל וסם המות, והיאך אפשר לומר שלרופא טבעי נאמין לחלל שבת ולעבור על איסור תורה ואילו לחכם מישראל חכם הרזים שאומר שזה רפואה וזה תועלת לא נאמין חס ושלום. 

ד) ולזה האמת לאמיתה של תורה כמו שאמרו חז"ל במס' ברכות דף נ"ה ע"א יודע היה בצלאל לצרף אותיות שנבראו בהן שמים וארץ, שסוד השם ליראיו ומגלה להם רזי עולם. ובהקדמת הספר אמונת חכמים (שהחיד"א כותב עליו בשם הגדולים [מערכת ספרים] חיבר הרב הפילוסוף המקובל ותוכ"ן הרבה ותשבורת ושאר חכמות בקי ומופלג בהן מה"ר אבי עד שר שלום באזילה אב"ד ור"מ בקק"י מנטובא, ועשה הגהות על כל ס' הנז' מהר"ר יעב"ץ בספר מטפחת ספרים, והרב אבי עד היה אומר כל החכמות למדתי במשך עשרה שנים אך חכמת התלמוד נער הייתי גם זקנתי ויגעתי ולא מצאתי כי אם שמץ מנהו עכלה"ק) הוא מעיד על עצמו, כי יודע כל שער עמי כי בימי חרפי למדתי חכמת הטבע וחכמת הכוכבים עד שיצא לי שם בין הגוים בגלילות האלה, ואז מצאתי ראיתי מה בין עובד אלקים לאשר לא עבדו, ברוך אלקינו שבראנו לכבודו, ובפרט אחרי שזכיתי לספרי המאורות הגדולים כמהר"ר מנחם עזריה מפאנו וכמה"ר משה זכות שמה ראיתי והוכחתי לעיני עמי כי גדלה מאוד חכמת רבותינו בידיעת טבעי הדברים אשר בעולם השפל יותר מכל מחקר אומות העולם כי לא נמצא בדבריהם לרוות צמאון המשכילים, ואפילו בדברים אשר לא שמו עליהם חכמי הטבע עיניהם לפי שהיו בעיניהם קטני הערך הוכחתי לכל כמה גדלו מעשי השי"ת, ולכן בסתרי תורתינו הוכחתי מדוע רוב התרנגולים שחורות והלבנות אינן מולידות כ"כ ביצים כמו השחורות, מדוע האווזות רובן לבנות ואם אינן ככה אינן מובחרות, מדוע כל החמורים כריסן לבן ורובם פניהם סמוך לפיהם הוא לבן וגבם שחור, ודברים רבים כאלה, סוף דבר לא היה דבר בסתרי התורה שלא מצאתי ראיתי אותו מסכים מאוד אל השכל ואל הפילוסופיאה האמיתית וכו' וכו'. עיין בספרו הקדוש איך שמביא שטויות והבלים מגדולי הפילוסופיה, אשר הטעו ההמון הפתאים אשר לכל תועבה ושקר יסגוד ויאמן אמונת עיור אחרי דבריהם ונמשכו אחריהם, וחיבורו הקדוש והמופלא מוכיח למי החותמת ולמי הפתילים, וכמה עלינו להודות ולהלל לשמו יתברך על שבחר בנו ונתן לנו תורתו תורת אמת וחיי עולם נטע בתוכינו, וליכא מידי דלא רמיזי באורייתא. 

והרמב"ן הקדוש בפתיחה לחיבורו על התורה כותב, הודיענו תחלה וכו' בריאת כל נברא העליונים ותחתונים, א"כ כל הנאמר בנבואה ממעשה מרכבה ומעשה בראשית והמקובל בהם לחכמים תולדות עם ארבע הכוחות שבתחתונים, כח המחצבים, וכח צמח האדמה, ונפש התנועה, והנפש המדברת, בכלם נאמר למשה רבינו בריאתם וכחותם ומהותם ומעשיהם ואפיסת הנפסדים מהם, והכל נכתב בתורה בפירוש או ברמז, וכבר אמרו רבותינו חמשים שערי בינה נבראו בעולם וכלם נמסרו למשה חוץ מאחד שנא' ותחסרהו מעט מאלקים, ואמרו כי בבריאת העולם חמשים שערים של בינה, כאלו נאמר שיהיה בבריאת המחצב שער בינה אחד בכחו ותולדותיו, ובבריאת צמח האדמה שער בינה אחד, ובבריאת האילנות שער אחד, ובבריאת החיות שער אחד, ובבריאת העופות שער אחד, וכן בבריאת השרצים ובבריאת הדגים, ויעלה זה לבריאת בעלי נפש המדברת שיתבונן סוד הנפש וידע מהותה וכחה בהיכלה יגיע למ"ש גנב אדם יודע ומכיר בו נואף אדם יודע ומכיר בו נחשד על הנדה יודע ומכיר בו, גדולה מכלן שמכיר בכל בעלי כשפים, ומשם יעלה לגלגלים ולשמים וצבאיהם כי בכל אחד מהן שער חכמה אחד וכו', וכל הנמסר למשה רבינו בשערי הבינה הכל נכתב בתורה בפירוש או שרמוזה בתיבות, או בגימטריאות, או בצורת האותיות הכתובות כהלכתן, או המשתנות בצורה כגון הלפופות והעקומות וזולתן, או בקוצי האותיות ובכתריהם וכו', כלומר שהכל נלמד מהתורה, ושלמה המלך שנתן לו אלקים החכמה והמדע הכל מן התורה היה לו וממנה למד עד סוף כל התולדות, ואפי' כחות העשבים וסגולתם, עד שכתוב בה אפילו ספר רפואות, וכענין שכתוב וידבר על העצים מן הארז אשר בלבנון ועד האזוב אשר יוצא בקיר וכו', ואמר שהאלקים הוא הנותן דעת שאין בו שקר לידע איך קם העולם ומעשה המזלות הראש והסוף ואמצעות הזמנים ואלכסונות הזנבות ואיך יעשו הזמנים מרוצת השמים וקביעות הכוכבים, לחות הבהמות וחמת החיות, תוקף הרוחות ומחשבות אדם, יחסי האילנות וכחות השרשים, כל דבר מכוסה וכל דבר מגולה ידעתי, וכל זה ידע בתורה והכל מצא בה בפירושיה בדקדוקיה ואותיותיה ובקוציה כאשר הזכרתי וכו' וכו', עוד יש בידינו קבלה של אמת כי כל התורה כולה שמותיו של הקדוש ברוך הוא שהתיבות מתחלקות לשמות וכו' עיין שם. [וע"ע דרך חיים (יוניאן סיטי) פרק י"ז]. 
ולזה אם חכם בחכמת התורה היודע סוד הבריאה יודע שזה מסוגל לזה הרי זה ממש רפואה טבעית, ויותר טבעיית מהרופא האומלל אשר לא ידע בסודן של דברים מה זה חיות האדם ומה זה יצירת האדם, ורק שקר נחל מהתחלת מציאות מעשה בראשית, ועל קו תוהו ובוהו נבנו כל מחקרותיו, ואולת אדם תסלף דרכו, ורבו חלליהם ושגגותיהם מי יספור ומי ימנה, ולמה ניתן אומן לחכמי הגויים והנמשכים אחריהם יותר מחכמי התורה להבדיל אשר כל דבריהם באמת ואמונה, ויצרפו כל דבר בחכמתם העמוקה באלף אלפים כורים שיצא מהם זהב טהור אמת לאמיתו, בלי שום נגיעה עצמית והנאה וקבלת פרס רק לאמת לאמיתו לשמו יתברך ויתעלה, ושברצונם אך להיטיב לבריות יצירותיו של הקדוש ברוך הוא ומכ"ש לעם נחלתו זרע אברהם יצחק ויעקב. 

וזה בסגולות של עקרי עשבין שעושין מהן קמיע ומעידים שנודע להם בירור הדבר שזה יועיל לאותו דבר, ומכ"ש בכתיבת שמות הקדושים היוצאים מצירופי שמות הקדושים שבתוה"ק, אשר מעיד הרמב"ן שזה כלל התורה ושבהן נבראו שמים וארץ, ברור שיש בכח השמות הקדושים האלו לשנות מעשה בראשית. וזה כח האלקי הבורא שמים וארץ וכל אשר בהם, והוא הוא דיהיב חכמה לחכימין, וכמאמר ר' יוחנן שמה בברכות נ"ה ע"א אין הקדוש ברוך הוא נותן חכמה אלא למי שיש בו חכמה שנא' יהב וכו' עיין שם, וצדיק גוזר והקב"ה מקיים, ועל זה נאמר [ירמיה ט"ו י"ט] ואם תוציא יקר מזולל כפי תהיה [עיין ב"מ פ"ה ע"א], שהבטיחו הקדוש ברוך הוא שיהיה בכח פיו כוחו של הדיבור של הקדוש ברוך הוא שבדבריו נבראו שמים וארץ ובדבר ה' שמים נעשו וברוח פיו כל צבאם, וזה נמסר הכל ביד צדיקים חכמי התורה, שאם המה כותבים ומכוונים אלו הצירופי שמות נעשו הפעולות האלו, [וזה] ברור ואמת ובדוק ומנוסה ואתמחי גברא ואתמחי קמיע. 
ה) וזה שיטתו של הרבינו פרץ מבעלי התוספות שכתב הקמיע בשבת, שזה ממש ככל היתר של פקוח נפש, וק"ו בן בנו של ק"ו מרפואת אדם ורפואת רופא אליל שעל פיו מחללין השבת, ספק מרפא ספק ימות עם כל מומחיותו עצומים כל הרוגיו, אבל הקדושים האלו וצדיקים שהעיד עליהם אנטונינוס שהקטן שבהם מחיה מתים [ע"ז י' ע"ב] פשיטא ואין ספק שהוא מצווה לעשות ברפואה הבדוקה ויודע טעמה ושרשה של הרפואה, יודע שורש הנשמה והחיות של האדם, ויודע שורש המחלה או הסכנה במקורה האמיתית, ויודע שבאלו שמות הקדושים יתוקן הפגם ויתרפא האדם ותסור המחלה והסכנה, והוא הוא הרופא האמיתי. וזה ברור כשמש בצהרים. 

ו) ולהסביר בפשיטות ביתר שאת. כי ידוע שרמ"ח אברים יש באדם נגד רמ"ח מצות עשה ושס"ה גידים נגד שס"ה ל"ת, וכמו כן יש בנשמת אדם רמ"ח ושס"ה ברוחניות כמו בגשמיות, וזה הפשט בכתוב [קהלת י"ב י"ג] ואת מצותיו שמור כי זה כל האדם היינו רמ"ח ושס"ה מצוות נגד האדם [עבודת הקדש פכ"ה והובא בשל"ה תולדות אדם בית חכמה ובהקדמה לתורה שבכתב]. ואם ח"ו יעבור עבירה בבלתי קיימו מצות עשה נפגם אבר מאבריו של הנשמה, ובעברו על לא תעשה נפגם גיד מגידיו של הנשמה, ולכל מצות עשה יש אבר מיוחד המיוחד לעשה ההוא, ולכל לא תעשה יש גיד מיוחד נגד הלא תעשה הלזו, וח"ו בפגם גדול להנשמה נגרם כן הפגם (לגידו) [לגופו], וכמו שידועין דברי המגיד הקדוש מוה"ר דוב בער ממעזריטש. ולכל עשה ול"ת יש פסוקי תורה המביאין העשה והל"ת. ולזאת כשרואין הצדיקים האדם החולה, ויודעין תיכף ברוח קדשם על איזה עבירה עבר, ולמה נפגם האבר הלזה דייקא או הגיד הלזה, וכמו שכתב הרמב"ן [הנ"ל] גנב אדם יודע ומכיר בו נואף אדם מכיר בו נחשד על הנדה מכיר בו, ורואה שנפגם על ידו החיות שקבל מאותיות התורה שבו נברא העולם לאברים וגידים נגד המצוות האלו, יודע החכם הצדיק אמת לצרף את השמות הקדושים שיוצאין מאותן הפסוקים, כמ"ש הרמב"ן, וכותב אותן בקמיע בקדושה ובטהרה, ובזה מאירין הלאה השמות הקדושים, ונמשך אליו רפואה לכל אבריו שנפגמו בעונותיו, והיא רפואה בטוחה ע"י הרופאים הצדיקים הקדושים. 

ז) ועוד אופן פשוט, בסדר הדורות ד' אלפים תתקנ"ד מביא שהיה לרמב"ן תלמיד אחד ר' אבנר [והמיר מחמת ששמע פעם בדרשה מהרמב"ן שבפרשת האזינו כלולים כל הדברים שבעולם] עיין שם [ובקב הישר פרק כ"ג], וא"כ כל הנשמות וכל המקרים מרומזים בפרשת האזינו, וכ"ש בכל התורה כולה שיש לכל אחד ברור ומפורש שורש נשמתו והוייתו. ואם הוא חוטא ונתהפך לו לרועץ, כמו באבנר שמצא הרמב"ן באמרתי אפאיהם וגו' שיכרת זכרו מאנוש, אם היה באמת שב בתשובה שלימה ומתחנן ומבקש מהרמב"ן שירחמהו ולא ידחהו בשתי ידים ויתן לו תשובה, והיה מקבל עליו תשובה באמת ובלב שלם, והיה מתחזק באמונה הקדושה נגד מה שכפר והמיר, ושב להשם בכל לבו, היה באפשרות להרמב"ן הקדוש בכח תורתו וצדקתו לעשות מהפסוק הזה צירופי שמות הקדושים שיגינו עליו וימשיכו אליו חיים ממקור החיים בבחינת ושב ורפא לו, וכידוע מספרי תלמידי הבעש"ט זי"ע, והיה אפשר לו להשאר בחיים, כמאמרי חז"ל המדברים בכח התשובה שמהפכת גזר דין של אדם [ר"ה י"ז ע"ב]. 

ולזה כשאדם נחלה, והצדיקים רואין שפגם במקור חיותו ובנשמתו במקום שממנו שורש נשמתו, כותבין קמיע באלו הצירופי שמות היוצאין מאותו מקום ששם תלוי חיות נשמתו, ובזה מתרפא ויקם מחליו. וכן בשאר מיני פורעניות וצרות, שהכל מרומז בתורה. וע"י השמות הקדושים שממשיכין הצדיקים עליו נתקרע גזר דינו ויוושע הן בבנים הן במזוני וכדומה. 
והרבה מאוד דרכים לאלפים ורבבות ממש לאלו הצדיקים אשר חכמת השם בקרבם, ורוח הקדש תנחם לידע כל הצפונות, ולעזור לנדכאי רוח ולשבורי לב להושיעם בחסדי השי"ת אב הרחמן. וראה בתפארת שלמה מהגה"ק מוה"ר שלמה מראדאמסק פרשת מצורע [בתחלתו] שכתב, כנודע זה המעשה מהרב הקדוש איש היהודי זלה"ה מפרשיסעחי שהיה בעירו בית כזה אשר לא טהור, ופעם גברה עליהם המחלה מאוד ר"ל ויבואו ויצעקו אליו, אז נפל דבר תורה בפיו ברמזים וגימטריאות, ואחר תומו דבר תורה הלזה שאל אם הגימטריאות נכונים עליהם בחשבונם אז נתרפאו, ויהי כן, וזה שאמה"כ ישלח דברו וירפאם ישלח דברו להצדיק וירפאם עיין שם. 
ח) והאומנם גם זה אמת אשר יש מדריגת ותגזר אומר ויקם לך [איוב כ"ב כ"ח], שצדיק בדיבור פיו הקדוש בלבד בלי שום כח אמר ומקיים השי"ת דבריו, ויש קדושי עליונים אשר אף רק במחשבה לבד וברצונו לבד יוכל לפעול ישועות וחסדי השם הטוב, אולם מלכותא דרקיעא כעין מלכותא דארעא אמרו ספה"ק, וכמו שיש דרכי הטבע, והתורה אמרה ורפא ירפא שנתנה רשות לרופא לרפאות [ב"ק פ"ה ע"א], הגם שחיים ומות ביד החותך חיים לכל חי הרשתה או צוותה התורה לעשות בדרך הטבע ברפואות, כן במתנהגים בדרכי התורה, וחכמי התורה שהתנהגותם ועשייתם הכל רק בכח התורה, להם טבעי ג"כ ברוחניות, וכמו שבכל העולמות עליונים יש משטר וחוקות לשמים ולארץ, וגם להמלאכים חוקים קיימים לשירתם ותשבחתם להשי"ת, כן לצדיקים עדיף למעט בניסו של השי"ת לשנות שבילי דרקיעי ומשטר השמים, ויש טבעי בלמעלה מטבע ג"כ, דהיינו כעין זה שעושין פעולה בצירופי שמות וכדומה, שבזה נגרמין הדברים שמתכוונים הצדיקים לפעול, ולא להטריח כלפי שמים שישנה מערכות השמים בלי שום דבר, וכמו בטבע רפא ירפא בעשבים טבעיים ורפואות טבעיות כן במעלת הצדיקים ירפאו בקמיעות ובהשבעות וכדומה וכדומה כאשר נמסר להיודעים ברזי [תוה"ק]. 
ובזה מובן ענין המטה למכות מצרים ובהבקעת ים סוף, שזה כעין טבעי שמיימי יותר [דרך הטבע] משינוי המערכה בלי שום פעולה כלל וכלל. ובזה נכלל סוד הדבר בפסוק [במדבר כ' י"ב] יען לא האמנתם בי להקדישני, בהכאת משה במטה במי מריבה, שיותר היה מתגלה כוחו של משה, וגדולת השי"ת שנתן לבשר ודם כח רם ונשא וקדוש כזה, אשר ברוח שפתיו בלא שום פעולה יוכל לשנות מעשה בראשית, ויותר קידוש השם היה בזה כשלא היה משתמש בשום דבר אף לנס. 
וכזה מצינו כמה פעמים בנביאים שעשו סימנים ועניינים לנסים [עיין רמב"ן בראשית י"ב ו'], וכרחיצת נעמן בנהר ע"י הנביא אלישע [מלכים ב ה'], ואפי' בבן הצרפתית שעלה ויזורר ז' פעמים והחיה התינוק [שם ד'], וכדומה וכדומה ודו"ק. 
ואפשר שלזה הצדיקים הקדושים אף שהיה אפשרות בידם להושיע ברצונם ובדיבורם בלבד, להסתיר גדולתן וקדושתן עשו זאת ע"י קמיעות וסגולות כדי שידמו שזה לא מכח קדושתם, וגם למעט בנס עד כמה דאפשר. ולזה גם משה רבינו הכה על הסלע ברוב ענותנותו וקדושתו ודו"ק, וכדברי הרמב"ן הנ"ל. 

ואולי בזה תבין קצת ענין הפתקאות שנתנו לצדיקים בהזכירם שמם ושם אמם, שמזה ידעו שורש נשמתו בתוה"ק ואחיזתו למעלה ומה פגמו וחסרונו, ופעלו בקדושתם לתקנו להמשיך בו האמונה הטהורה והרהורי תשובה וקדושה, ובזה נושע מהצרה ומצוקה שהיה בה והבן.
